SET ปิดบวก 4 จุด แรงซื้อกลุ่ม “สื่อสาร-ท่องเที่ยว” หนุน
SET ปิดบวก 4 จุด ตามอาเซียน เนื่องจากไม่ได้รับผลกระทบสหรัฐแบนการส่งออกชิป ขณะที่ประเด็นข่าวการควบรวมกิจการ TRUE-DTAC ส่งผลให้มีการเก็งกำไรหุ้นกลุ่มสื่อสารคึกคัก และท่องเที่ยวฟื้นหนุน แนวโน้มวันพรุ่งนี้คาดตลาดแกว่งผันผวนในกรอบ ให้แนวรับที่ 1,585 จุด และแนวต้าน 1,605 จุด
SET ปิดบวก 4 จุด ตามอาเซียน เนื่องจากไม่ได้รับผลกระทบสหรัฐแบนการส่งออกชิป ขณะที่ประเด็นข่าวการควบรวมกิจการ TRUE-DTAC ส่งผลให้มีการเก็งกำไรหุ้นกลุ่มสื่อสารคึกคัก และท่องเที่ยวฟื้นหนุน แนวโน้มวันพรุ่งนี้คาดตลาดแกว่งผันผวนในกรอบ ให้แนวรับที่ 1,585 จุด และแนวต้าน 1,605 จุด
20 ต.ค. 2565

นายกิจพณ ไพรไพศาลกิจ ผู้อำนวยการฝ่ายวิเคราะห์และนักกลยุทธ์ บล.ยูโอบี เคย์เฮียน (ประเทศไทย) กล่าวว่า ดัชนีตลาดหุ้นไทยวันนี้ปรับตัวขึ้น สอดคล้องกับตลาดหุ้นอื่นในอาเซียน เนื่องจากไม่ได้รับผลกระทบจากการที่สหรัฐประกาศใช้มาตรการควบคุมการส่งออกชิป รวมถึงยังมีโมเมนตัมเชิงบวกจากการท่องเที่ยวฟื้นตัวเข้ามาสนับสนุน
ขณะที่นักลงทุนเข้ามาเก็งกำไรในหุ้นกลุ่มสื่อสารกันอย่างคึกคักตามประเด็นข่าวการควบรวมกิจการระหว่าง บริษัท โทเทิ่ล แอ็คเซ็ส คอมมูนิเคชั่น จำกัด (มหาชน) หรือ DTAC และ บริษัท ทรู คอร์ปอเรชั่น จำกัด (มหาชน) หรือ TRUE ซึ่งทำให้หุ้นของ บริษัท แอดวานซ์ อินโฟร์ เซอร์วิส จำกัด (มหาชน) หรือ ADVANC ได้รับอานิสงส์ไปด้วย รวมทั้งมีประเด็นเฉพาะตัวของ ADVANC ที่นักลงทุนเข้ามาเก็งกำไรจากที่มองโอกาส ADVANC จะต่อราคาเสนอซื้อ บริษัท ทริปเปิลที บรอดแบนด์ จำกัด (มหาชน) TTTBB และ กองทุนรวมโครงสร้างพื้นฐานบรอดแบนด์อินเทอร์เน็ต จัสมิน หรือ JASIF ลงได้
สำหรับแนวโน้มการลงทุนวันพรุ่งนี้ นายกิจพณ คาดว่า ตลาดฯ น่าจะแกว่งตัวผันผวนอยู่ในกรอบ โดยได้แรงหนุนจากการเก็งกำไรในผลประกอบการของหุ้นกลุ่มธนาคารพาณิชย์ที่ทยอยประกาศออกมา ให้แนวรับไว้ที่ 1,585 จุด และแนวต้าน 1,605 จุด
ส่วนหลักทรัพย์ที่มีมูลค่าการซื้อขายสูงสุด 5 หลักทรัพย์
DELTA มูลค่าการซื้อขาย 3,896.69 ล้านบาท ปิดที่ 612.00 บาท ลดลง 58.00 บาท
BBL มูลค่าการซื้อขาย 3,439.07 ล้านบาท ปิดที่ 143.00 บาท เพิ่มขึ้น 2.50 บาท
PTTEP มูลค่าการซื้อขาย 2,762.76 ล้านบาท ปิดที่ 171.50 บาท เพิ่มขึ้น 3.00 บาท
ADVANC มูลค่าการซื้อขาย 2,668.02 ล้านบาท ปิดที่ 189.00 บาท เพิ่มขึ้น 3.50 บาท
AOT มูลค่าการซื้อขาย 1,879.11 ล้านบาท ปิดที่ 73.00 บาท เพิ่มขึ้น 1.00 บาท